พระราชกฤษฎีกาแบ่งส่วนราชการและกำหนดหน้าที่ของส่วนราชการกองบัญชาการกองทัพไทย กองทัพไทย กระทรวงกลาโหม (ฉบับที่ 2) พ.ศ. 2555 
พระราชกฤษฎีกา
พระราชกฤษฎีกา
แบ่งส่วนราชการและกำหนดหน้าที่ของส่วนราชการ
กองบัญชาการกองทัพไทย
กองทัพไทย กระทรวงกลาโหม (ฉบับที่ ๒)
พ.ศ. ๒๕๕๕
 

ภูมิพลอดุลยเดช
ป.ร.
ให้ไว้ ณ
วันที่ ๑ พฤษภาคม พ.ศ. ๒๕๕๕
เป็นปีที่ ๖๗
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรแก้ไขเพิ่มเติมการแบ่งส่วนราชการและกำหนดหน้าที่ของส่วนราชการกองบัญชาการกองทัพไทย
กองทัพไทย กระทรวงกลาโหม

อาศัยอำนาจตามความในมาตรา ๑๘๗ ของรัฐธรรมนูญแห่งราชอาณาจักรไทย
และมาตรา ๒๓ วรรคหนึ่ง แห่งพระราชบัญญัติจัดระเบียบราชการกระทรวงกลาโหม พ.ศ. ๒๕๕๑
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้เรียกว่า พระราชกฤษฎีกาแบ่งส่วนราชการและกำหนดหน้าที่ของส่วนราชการกองบัญชาการกองทัพไทย
กองทัพไทย กระทรวงกลาโหม (ฉบับที่ ๒) พ.ศ. ๒๕๕๕

มาตรา ๒[๑] พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ ให้ยกเลิกความในมาตรา
๔
แห่งพระราชกฤษฎีกาแบ่งส่วนราชการและกำหนดหน้าที่ของส่วนราชการกองบัญชาการกองทัพไทย
กองทัพไทย กระทรวงกลาโหม พ.ศ. ๒๕๕๒ และให้ใช้ความต่อไปนี้แทน
มาตรา ๔ สำนักผู้บัญชาการทหารสูงสุด
มีหน้าที่ดำเนินการเกี่ยวกับการประชาสัมพันธ์ การตรวจสอบภายใน
การตรวจสอบและสืบสวนประสิทธิภาพการบริหารราชการ การระวังป้องกัน การสารวัตรทหาร การจัดกองทหารเกียรติยศ
การคดีและนิติกรรม การสวัสดิการ การกีฬาทหารของกองทัพไทยและระหว่างประเทศ การดุริยางค์
การยุทธโยธา และการรักษาความปลอดภัยภายในกองบัญชาการกองทัพไทย
รวมทั้งปฏิบัติภารกิจอื่นใดที่มิได้กำหนดให้เป็นหน้าที่ของส่วนราชการใดในกองบัญชาการกองทัพไทยโดยเฉพาะ
มีผู้บัญชาการทหารสูงสุดเป็นผู้บังคับบัญชารับผิดชอบ

มาตรา ๔ ให้ยกเลิกความในมาตรา ๑๘
แห่งพระราชกฤษฎีกาแบ่งส่วนราชการและกำหนดหน้าที่ของส่วนราชการกองบัญชาการกองทัพไทย
กองทัพไทย กระทรวงกลาโหม พ.ศ. ๒๕๕๒ และให้ใช้ความต่อไปนี้แทน
มาตรา ๑๘ กรมยุทธบริการทหาร
มีหน้าที่พิจารณาเสนอความเห็น วางแผน อำนวยการ ประสานงานและดำเนินการสนับสนุนการส่งกำลังบำรุงและการบริการในด้านการพลาธิการ
การขนส่ง กิจการแพทย์
รวมทั้งงานสายวิทยาการของกรมยุทธบริการทหารเพื่อสนับสนุนการปฏิบัติงานของส่วนราชการกองบัญชาการกองทัพไทย
มีเจ้ากรมยุทธบริการทหารเป็นผู้บังคับบัญชารับผิดชอบ


ผู้รับสนองพระบรมราชโองการ
ยิ่งลักษณ์
ชินวัตร
นายกรัฐมนตรี
หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ
โดยที่เป็นการสมควรแก้ไขเพิ่มเติมหน้าที่ของสำนักผู้บัญชาการทหารสูงสุดและกรมยุทธบริการทหาร
เพื่อให้เกิดประสิทธิภาพในการปฏิบัติงานมีความเป็นเอกภาพภายในส่วนราชการของกองบัญชาการกองทัพไทย
และเป็นการสอดคล้องกับภารกิจและความรับผิดชอบตามหน้าที่ของสำนักผู้บัญชาการทหารสูงสุดและกรมยุทธบริการทหาร
จึงจำเป็นต้องตราพระราชกฤษฎีกานี้










ปริยานุช/ผู้จัดทำ
๑๔ พฤษภาคม
๒๕๕๕

ชาญ/ผู้ตรวจ
๑๖ พฤษภาคม
๒๕๕๕

















































[๑] ราชกิจจานุเบกษา
เล่ม ๑๒๙/ตอนที่ ๔๑ ก/หน้า ๑/๑๑ พฤษภาคม ๒๕๕๕